Það er svo sérkennilegt að mér hefur alltaf þótt það fremur spennandi að eldast . Ég hef beinlínis hlakkað til að hætta að vinna þegar sá dagur rynni upp og alltaf séð sjálfa mig fyrir mér , gráhærða eldri konu með hnút í hnakkanum , sem eyddi efri árunum í að grúska í ættfræði og skrifa . Um jólin varð ég svo 67 ára og er orðin það sem ég heyri oft í daglegu tali kallað „ lögleg “ eða „ löglegt gamalmenni “ . Sjálf mun ég kjósa að verða eftirlaunakona – ekki ellilífeyrisþegi , takk . Það breyttist ekkert sérstakt í lífi mínu daginn þegar ég varð lögleg , þótt ótrúlegt megi virðast , og ég upplifði mig hreint ekki sem gamalmenni . En daginn eftir þegar ég tók lestina frá Tönsberg til Osló , eftir að hafa dvalið hjá dóttur minni þar um jólin , fékk ég talsverðan afslátt af lestarferðinni , borgaði það sem Norðmenn kalla honnör fargjald , miklu lægra en ég hafði áður greitt . Mér þóttu þetta mikil forréttindi og var afskaplega ánægð með að vera orðin 67 ára . Það borgaði sig greinilega . Þegar ég fór svo í sund eftir jólin í sundlauginni þar sem ég bý , sótti ég strax um að fá kort fyrir eldri borgara , en hér er ókeypist í sund fyrir þá sem eru 67 ára og eldri . Á einungis tveimur dögum gat ég sparað mér umtalsverðar upphæðir . Mest hlakka ég samt til að kaupa menningarkort Reykjavíkurborgar fyrir 67 ára og eldri og fá þar með nánast ókeypis á allar sýningar sem borgin stendur fyrir . Frábært . Það er vissulega þannig að eldra fólkið í okkar samfélagi fær alls kyns afslátt víða og greiðir til að mynda ekkert fyrir heimsókn á heilsugæslustöðina sína . Það er einnig hægt að fá afslátt af tannlækningum og ýmis fyrirtæki veita eldri borgurum margs konar afslátt af vörum og þjónustu . Þeir sem eru í félögum eldri borgara hafa á síðustu árum iðulega fengið í hendur sérstaka afsláttarbók með lista yfir öll þessi fyrirtæki . Afslátturinn felur í sér kjarabætur fyrir eldri borgara og ekki veitir af . Lægstu eftirlaun eru skammarlega lág og um áramótin hækkuðu eftirlaun frá Tryggingastofnun ríkisins um 3.5% , sem er minna en sem nemur launaþróun í landinu . Það er gömul og ný saga að laun eldri borgara hækki minna en laun annarra og þannig dregur sundur með þeim og almennum launþegum . Þrátt fyrir gagnrýni Landssambands eldri borgara á þetta ár eftir ár , hafa stjórnvöld daufheyrst við þeirri kröfu að lægstu eftirlaun fylgi lágmarkslaunum í landinu og síðan almennri launaþróun . Þeir sem hafa áunnið sér myndarlegar greiðslur úr lífeyrissjóðum hafa það hins vegar þokkalegt og hópur eldri borgara er ekki einsleitur . Sumir hafa það ágætt á meðan aðrir ná vart endum saman . Það er alls ekki ásættanlegt að ákveðnum hópi eldra fólks sé ætlað að lifa á upphæð sem er undir lágmarkslaunum í landinu . Það verður spennandi að sjá , hvað dómstólar eiga eftir að segja um kjör eldra fólksins í samfélaginu og sérílagi skerðingarnar sem ákaflega margir búa við , en búist er við mál Gráa hersins um skerðingarnar verði dómtekið snemma á nýju ári . Eftir að hafa fylgst með málefnum eldri borgara síðustu 5 - 6 árin , hef ég lært mikið um líf eldra fólksins í landinu og mín niðurstaða er sú , að það sé bara nokkuð gott að eldast á Íslandi . Þrátt fyrir að ýmislegt megi betur fara varðandi kjör þeirra sem minnst hafa , er margt gott gert . Það er líka brýnt að útrýma aldursfordómum í landinu og auka þáttöku eldra fólks í samfélaginu . Það er undir okkur sjálfum komið hvort tekst að þoka þeim málum áfram , við getum ekki búist við að aðrir sjái um það fyrir okkur .